自古人间多水旱,人事尽时功过半。区区事空不事实,三代以后人心乱。吾乡薄产寄山溪,崎岖随势无尺齐。受水通灌盍预备,堤防以石堰筑泥。顾不此信信偶木,鴃舌呗诵淫比屋。岂知性本依人行,方信之中神所宿。大云遮日雷无声,兼旬望霓忧群生。更兼五日天不雨,原无黍稷田无炕。田里倚龙为人命,百拜哀鸣聒龙听。忽焉夜雨一沾濡,咸谓卧龙今睡醒。胡为诘朝天晦冥,飓母横挟扬威灵。撼山崩谷发庐舍,掀播两间摧万形。初谓得雨龙之赐,谁料此风随后至。或者风雨自有数,龙亦无知天做事。不如反己自求天,难独靠龙图万全。况持纸钱徼妄想,正似衔石将海填。里无千户分十甲,谄鬼诛裒知几匝。流俗酣溺死不怪,我有苦言谁听纳。